# לוקהיד מרטין F-35 לייטנינג II

לוקהיד מרטין F-35 לייטנינג II
Lockheed Martin F-35 Lightning II|  |
| F-35A של חיל האוויר האמריקאי |
|
מאפיינים כלליים |
|
סוג |
מטוס קרב חמקן מהדור החמישי |
|
מדינת מקור | ארצות הברית ארצות הברית |
|
פיתוח |
לוקהיד מרטין |
|
יצרן |
לוקהיד מרטין |
|
טיסת בכורה |
15 בדצמבר 2006 |
|
תקופת שירות |
2015–הווה (כ־11 שנים) |
|
צוות |
1 |
|
יחידות שיוצרו |
1330 (נכון למאי 2026) |
|
מפעיל ראשי |  חיל האוויר של ארצות הברית  חיל הנחתים של ארצות הברית  צי ארצות הברית |
|
מפעילים משניים |
משתמשים |
|
מחיר |
F-35A ‏– 94.8 מיליון דולר F-35B ‏– 102 מיליון דולר F-35C ‏– 115.7 מיליון דולר F-35I ‏– כ-120 מיליון דולר |
|
דגמים |
F-35A – המראה ונחיתה רגילה F-35B – המראה קצרה ונחיתה אנכית F-35C – מיועד לנושאות מטוסים F-35I – מיועד לחיל האוויר הישראלי |
|

ממדים |
אורך |
15.7 מטר |
|
גובה |
4.3 מטר |
|
מוטת כנפיים |
10.7 מטר |
|
שטח כנפיים |
42.7 מטר רבוע |
|
משקל ריק |
13.3 טון |
|
משקל טעון |
22.5 טון |
|
משקל המראה מרבי |
31.8 טון |
|  |

 |
|

ביצועים |
מהירות מרבית |
מעל 1.6 מאך‏ (1,960 קמ"ש) |
|
קצב נסיקה |
45,000 רגל לדקה |
|
טווח טיסה מרבי |
2,220 ק"מ (ללא מכלי דלק חיצוניים) |
|
סייג רום |
60 אלף רגל (18.3 ק"מ) |
|
עומס כנף |
526 ק"ג/מ"ר |
|
דחף |
עד 19,500 ק"ג |
|  |

 |
|

חימוש |
תותחים |
תותח 25 מ"מ ג'נרל דיינמיקס GAU-22 |
|
טילים |
ארבעה טילים או פצצות בתאים פנימיים וחימוש בנשיאה חיצונית, במשקל מרבי של 8.1 טון |
|  |

 |
|

הנעה |
מנוע פראט אנד ויטני F135 |
|  |

 |
|
תרשים |
| (דגם A) |

**לוקהיד מרטין F-35 לייטנינג II** (באנגלית: **F-35 Lightning II**; מכונה "מטוס תקיפה משותף", ובקיצור JSF) הוא מטוס קרב-תקיפה חמקן מהדור החמישי, מתוצרת חברת לוקהיד מרטין האמריקאית. המטוס פותח ביוזמת ארצות הברית ובריטניה במטרה להחליף את מטוסי הקרב של הדור הרביעי, נבחר בתוכנית Joint Strike Fighter וטס לראשונה ב-15 בדצמבר 2006.

כמו מטוסי קרב אחרים מסוגו, ה-F-35 נועד להיכנס ולפעול בתוך שטח רווי-איומים, לבצע תקיפות וכן לשתף במידע מודיעיני.

המטוס מיוצר בשלושה דגמים עיקריים – דגם A להמראה ונחיתה רגילה, דגם B להמראה קצרה ונחיתה אנכית, ודגם C לפעולה מנושאות מטוסים. מלבד ארצות הברית שמיועדת לרכוש 2,443 מטוסים, ובריטניה שהיא שותפה בדרגה ראשונה, מדינות נוספות השותפות בפיתוח הן איטליה והולנד – בדרגה שנייה, אוסטרליה, קנדה, דנמרק, נורווגיה וטורקיה – בדרגה שלישית, ישראל וסינגפור – בשותפות ביטחונית.

העלות הגבוהה של המטוס יחד עם טענות לביצועים לקויים וחריגה ניכרת מלוח הזמנים הובילו לביקורת נרחבת על המיזם. מטוסי ה-F-35 מתוכננים בעתיד לשדרוג לארכיטקטורה פתוחה, על מנת שניתן יהיה להתקין במטוס מערכות נשק, תוכנות וטכנולוגיות משתנות מבלי לבצע התאמות ארוכות. האסטרטגיה מאחורי תכונה זו של המוצר נועדה לאפשר את הארכת חיי המדף, וכן שדרוג בזמן אמת, מתוך הבנה שמערכות אלו ישתדרגו לאורך חיי המטוס.

ב-2018 ביצע ה-F-35 את התקיפה המבצעית הראשונה שלו (בעולם), בידי חיל האוויר הישראלי, ככל הנראה במסגרת העימותים עם איראן בסוריה באפריל ומאי 2018. ב-2021 ביצע ה-F-35 את הפלת הבכורה (העולמית) שלו, גם היא בידי חיל האוויר הישראלי, כאשר יירט שני כטב"מים איראניים.

ב-2024 נעשה שימוש במטוס (בין היתר) כדי ליירט את מאות הכטב"מים וטילי השיוט ששיגרה איראן לעבר ישראל במתקפה מסיבית.

ב-26 באוקטובר 2024 נעשה שימוש במטוסים בכדי לבצע תקיפה מאסיבית באיראן במסגרת מבצע "ימי תשובה".

ב-4 במרץ 2026 הפיל מטוס F-35I ישראלי מטוס יאק-130 איראני. זוהי הפלת הבכורה העולמית של מטוס אויב מאויש על ידי ה-F-35.

## פיתוח ותכונות

מטוס F-35A בטיסה
תוכנית "מטוס תקיפה משותף" החלה בנובמבר 1996, במטרה לבחור מטוס קרב חדש לארצות הברית ולבעלות בריתה, כתחליף בעיקר ל-F-16, ל-F-18, להארייר II ול-A-10. באוקטובר 2001 נבחר לוקהיד מרטין X-35, שגבר על הבואינג X-32. המטוס נועד להיות רב-משימתי – לתקיפה, ליירוט, לסיור וצילום אווירי, לביון וללוחמה אלקטרונית, ויעיל מבחינה כלכלית. הוא מיועד לשמש כמטוס קרב מוביל עד שנת 2040, ולהיות שני ביכולת עליונות אווירית רק ל-F-22. כל דגמי המטוס הם חד-מושביים, ומדמי טיסה מתקדמים מיועדים לחסוך את הצורך בדגם אימון דו-מושבי, ולצמצם את טיסות האימון בכלל. עיצוב המטוס מבוסס על ה-F-22, ועלות פיתוחו המשוערת היא מעל 40 מיליארד דולר, רובם במימון ארצות הברית.

ב-2009 פורסם כי חלק מתוכניות המטוס נגנבו במבצע סייבר.

בין תכונותיו הבולטות של המטוס:

* בבנייתו נעשה שימוש של 35 אחוז בחומרים מרוכבים, לרבות ביסמלימיד (BMI) וחומר אפוקסי מרוכב (CEM).
* הוא המטוס הראשון בייצור נרחב, שבבנייתו נעשה שימוש בננו-חומרים – אפוקסי מחוזק בננו-צינורית פחמן.
* יכולת חמקנות עמידה ופשוטה לתחזוקה, שלא כמו ה-B-2 ספיריט.
* מכ"ם מערך סריקה אקטיבי מדגם AN/APG-81 המאפשר למטוס לאתר מטרות וכלי טיס אחרים ממרחק רב.
* מערכות אוויוניקה וחיישנים משולבות המאפשרות שיתוף נתונים בין כל מערכות המטוס. לדוגמה אם מערכת התרעת מכ"ם מזהה איום, אותו מידע יכול אוטומטית לשמש למערכת המכ"ם והנשק לנעילה ושיגור של נשק נגד האיום.
* מערכות לניהול תחזוקה שנועדו לחסוך עלויות.
* תקשורת נתונים במהירות גבוהה, כולל FireWire 800 וערוץ סיב (FC ).
* מערכת בקרת טיסה מתקדמת nonlinear dynamic inversion, אשר שולבה לראשונה בהיסטוריה באופן מלא להטסת כלי טיס. מערכת זו מנתקת בין מדידת פקודות הטייס ותרגום דינמיקת המטוס הרצויה לבין סימולציה אווירודינמית שמשולבת במטוס ומייצרת באופן מיטבי את הדינמיקה המבוקשת על ידי הטייס. אופן פיתוח זה יעיל מאוד עבור פיתוח שלושת דגמי מטוס ה-F-35 בבקרת טיסה עם מרכיבים משותפים רבים.

ניהול מפעילים אלקטרו-הידרוסטטיים – תחליף למפעילים הידראוליים.

* מנוע אחד – פראט אנד ויטני F135, המסוגל לייצר דחף בעוצמה של מעל 43 אלף פאונד, ונחשב למנוע החזק ביותר שהותקן במטוס קרב.

הפעלת המטוס התקדמה משלב הניסויים לשלב האימונים בשנת 2012, והוא נכנס לשירות בכוחות המזוינים של ארצות הברית ובכוחות המזוינים של בריטניה משנת 2015. הוא מטוס הקרב השני מהדור החמישי שנכנס לשירות בארצות הברית, והראשון מדור זה שנכנס לשירות בשאר המדינות הרוכשות. לפי הערכות בענף התעופה, ה-F-35 יהיה מטוס הקרב המאויש האחרון, ואחריו יפותחו למטרות קרב כלי טיס בלתי מאוישים בלבד.

### מדינות שותפות בפיתוח

|  |
| --- |
| **מדינות שותפות בפיתוח המטוס** |
|
  הלקוחה העיקרית – ארצות הברית
  שותפה בדרגה ראשונה – בריטניה
  שותפות בדרגה שנייה – איטליה והולנד
  שותפות בדרגה שלישית – אוסטרליה, דנמרק, טורקיה, נורווגיה וקנדה
  שותפות ביטחוניות – ישראל וסינגפור |

| מדינה | דרגת שותפות | סכום השקעה בפיתוח | מספר הזמנות מתוכנן |
| --- | --- | --- | --- |
| ארצות הברית ארצות הברית | עיקרית | מעל 40 מיליארד דולר | 2,443 – 1,763 לחיל האוויר – דגם A ‏, 420 לחיל הנחתים – דגמים B ו-C‏, 260 לחיל הים – דגם C |
| בריטניה בריטניה | ראשונה | 2.5 מיליארד דולר | 138 – דגם B |
| איטליה איטליה | שנייה | 1 מיליארד דולר | 90 – דגמים A ו-B |
| הולנד הולנד | שנייה | 800 מיליון דולר | 85 – דגם A |
| טורקיה טורקיה | שלישית – סולקה מהתוכנית | 195 מיליון דולר | 100 – דגם A – בוטלה |
| קנדה קנדה | שלישית | 160 מיליון דולר | 65 – דגם A |
| אוסטרליה אוסטרליה | שלישית | 144 מיליון דולר | 100 – דגם A |
| נורווגיה נורווגיה | שלישית | 122 מיליון דולר | 52 – דגם A |
| דנמרק דנמרק | שלישית | 110 מיליון דולר | 39 – דגם A |
| ישראל ישראל | שותפות ביטחונית | 20 מיליון דולר | 50 – דגם I‏ |
| סינגפור סינגפור | שותפות ביטחונית | 120 מיליון דולר | – |
| יפן יפן | - | 200 מיליון דולר | 42 – דגם A |

* מדינות נוספות ששוקלות לבצע הזמנות – בלגיה, ברזיל, פינלנד, יוון, רומניה, קוריאה הדרומית, פולין, ספרד, איחוד האמירויות הערביות וערב הסעודית. טאיוואן ביקשה לבצע הזמנה, אך בקשתה נדחתה בעקבות התנגדות חריפה מצד סין.

### דגמים

המטוס מיוצר בשלושה דגמים עיקריים:

* **F-35A** – בעל יכולת המראה ונחיתה רגילה, מיועד בעיקר לחיל האוויר האמריקני. טס לראשונה ב-15 בדצמבר 2006, מחירו 79–89 מיליון דולר.

F-35B נוחת אנכית לראשונה על נושאת מטוסים
* **F-35B** – בעל יכולת המראה קצרה ונחיתה אנכית, כולל מערכת הנעה וקטורית שפותחה בשיתוף חברת רולס-רויס הבריטית. מיועד בעיקר לחיל הנחתים האמריקני, ביצע טיסת בכורה ב-11 ביוני 2008. מחירו 115 מיליון דולר.
* **F-35C** – בעל כנפיים מוארכות, כשההארכה כוללת מכלול קיפול כנף כדי לפעול מנושאות מטוסים, מיועד בעיקר לחיל הים האמריקני. טס לראשונה ב-7 ביוני 2010, מחירו 107 מיליון דולר.
* **F-35D** – שדרוג ל-F-35, מתוכנן ל-2035.

* איור של F-35A
* איור של F-35B
* איור של F-35C

* דגם F-35A
* דגם F-35B
* דגם F-35C

בנוסף, שני דגמים לייצוא:

* **F-35I** – מיועד לחיל האוויר הישראלי. מבוסס על דגם A, עם אמצעי לחימה ומערכות אוויוניקה מתוצרת ישראל. החל להיקלט בחיל בדצמבר 2016 בשם "אדיר".
* **CF-35** – מיועד לחיל האוויר הקנדי, מבוסס על דגם A.

## הפולמוס סביב תוכנית ה-F-35

פרויקט ה-F-35 עורר מחלוקת רבה, בעיקר בשל עלותו הגבוהה, אך גם עקב טענות לכשלים בפיתוח ופגמים במטוס. פיתוח ה-F-35 חרג הן מהתקציב והן מלוח הזמנים שנקבע למיזם. על פי הערכות הפנטגון מ-2010, מחירו של המטוס האמיר ביותר מ-50% מהתוכניות המקוריות. כמו כן, נמתחה ביקורת רבה על תקלות במטוס ובעיקר על באגים בתוכנה המפעילה את המטוס, ונטען שעקב התקלות הללו המטוס לא בשל מבצעית ויכול להתרסק בעת פעילותו.

בישראל נמתחה ביקורת רבה על רכישת המטוס, בעיקר עקב המחיר הגבוה של כל מטוס. נטען שהמטוס נרכש בעיקר כיוון שחיל האוויר הישראלי רצה "צעצוע חדש ומתוחכם" ולא בגלל צורך מבצעי אמיתי, שכן כבר היום לחיל האוויר הישראלי יש עליונות אווירית מוחלטת במזרח התיכון. לדברי המבקרים, את הכסף הרב שהושקע ברכישת טייסות בודדות (50 מטוסים) היה אפשר לנצל יותר טוב בשיפור כלל צה"ל ובפרט של זרוע היבשה. מנגד אנשי צבא אמרו שמדובר במטוס בעל טכנולוגיות מתקדמות ויכולות חסרות תקדים, ושהוא הטוב מסוגו בעולם. מפקד חיל האוויר הישראלי אמר שברגע שהוא עולה למטוס וטס הוא רואה בקוקפיט את כל המזרח התיכון.

## שירות בעולם

### שירות בכוחות המזוינים של ארצות הברית

חיל האוויר של ארצות הברית (USAF) הוא המפעיל הגדול ביותר של ה-F-35. את המטוס מפעילים גם חיל הים של ארצות הברית (USN) וגם חיל הנחתים של ארצות הברית (המארינס או ה-USMC).

כבר בראשית שנת 2012 מטוסי ה-F-35A וה-F-35B אושרו להתחיל באימוני טיסה בסיסיים. עם זאת, חוסר בשלות במערכת באותו זמן הביא לחששות בנוגע לבטיחות וכן לדאגות מצד מנהל הבדיקה וההערכה התפעולית, מפני בדיקת לוחמה אלקטרונית, תקציב ובמקביל לבדיקה והערכה מבצעית. בשלב זה עלתה העלות הכוללת של הפרויקט ל-1.45 טריליון דולר, פי שלושה מהתכנון המקורי.

ב-10 בספטמבר 2012, למרות הבעיות שנותרו בתוכנית הבדיקות המבצעיות, ה-USAF החל בהערכת שימוש מבצעי של מטוס ה-F-35A, כולל תמיכה לוגיסטית, תחזוקה, הכשרת כוח אדם וביצוע טיסות. טיסות הערכת השימוש המבצעי החלו ב-26 באוקטובר והושלמו ב-14 בנובמבר לאחר 24 טיסות, כאשר כל טייס סיים שש טיסות.

ב-16 בנובמבר 2012, המארינס האמריקאי קיבל את מטוס ה-F-35B הראשון בשדה התעופה יומה (של המארינס).

במהלך שלב הייצור הראשוני בשיעור נמוך, שְלוש הזרועות הצבאיות של צבא ארצות הברית (חיל הנחתים, חיל האוויר והצי הימי) שיתפו פעולה בפיתוח טקטיקות ונהלים תוך שימוש בסימולטורי טיסה, בדיקות יעילות, גילוי בעיות ושיפור התכנון.

בינואר 2013 החלו האימונים בבסיס חיל האוויר האמריקאי אגלין עם קיבולת של 100 טייסים ו-2,100 אנשי תחזוקה בבת אחת. ב-8 בינואר 2015 נבחר בסיס חיל האוויר המלכותי Lakenheath בבריטניה לבסיס הראשון באירופה המכיל טייסות של מטוסי ה-F-35. הוצבו בו 48 מטוסי F-35 בשתי טייסות שנוספו לטייסות הקיימות של מטוסי F-15A ו-F-15C השייכות לאגף הקרב־48 (חלק מחיל האוויר האמריקאי הנמצא באירופה).

ב-31 ביולי 2015 חיל הנחתים האמריקאי הכריז על יכולת מבצעית ראשונית עבור ה-F-35B ברמה Block 2B (רמת מבצעיות ראשונית מוערך ב-87 אחוזי יכולת מבצעית מלאה) לאחר ניסויים מבצעיים. עם זאת, נותרו מגבלות ביכולות; פעולות לילה, תקשורת, תוכנה ושיגור נשק.

ביולי 2016 מטוסי F-35B של חיל הנחתים השתתפו בתרגיל הדגל האדום (תרגיל הבודק יכולת מבצעית) הראשון שלהם עם 67 גיחות שנערכו. ב-2 באוגוסט 2016 מטוס ה-F-35A השיג יכולת מבצעית ראשונית ברמה Block 3i (מוערך ב-89 אחוזי יכולת מבצעית מלאה).

בשנת 2017 השתתפו מטוסי F-35A של ה-USAF בתרגיל הדגל האדום, יכולת המערכת השתפרה והמטוסים השיגו בסופו של דבר יחס הפלות של 15:1 נגד טייסת של מטוסי F-16 המתמחים בקרבות אוויר-אוויר בסביבה עם איום רב.

ב-28 בפברואר 2019 השיג מטוס ה-F-35C יכולת מבצעית מלאה ברמה Block 3F (מאה אחוזי יכולת מבצעית מלאה).

עלות התפעול של ה-F-35 גבוהה יותר משל מטוסי קרב ותיקים יותר, בשנת 2018 עלות שעת טיסה של F-35A עמדה על כ-44,000 דולר.

לשם השוואה בשנת 2015 עלות שעת טיסה של מטוס ה-A-10 עמדה על 17,716 דולר, של מטוס ה-F-15 עמדה על 41,492 דולר ושל מטוס ה-F-16 עמדה על 22,514 דולר.

בשנת 2019 הוזל המחיר לשעת טיסה ל-35,000 דולר. לוקהיד מרטין מקווה שעד שנת 2025 יוזל המחיר אף ל-25,000 דולר.

חיל הנחתים האמריקאי מתכנן לפזר את מטוסי ה-F-35B בין בסיסים הפרוסים קרוב לשטח הקרב. בדומה לפריסת מטוסי ההוקר סידלי הרייר, מטוסי תקיפה בעלי יכולת המראה ונחיתה קצרה שפעלו בשירות חיל האוויר המלכותי הבריטי במלחמה הקרה, שהסתמכה על מסלולי המראה קצרים, מסתור ומחסה. ה-F-35B יפעלו מבסיסים זמניים בשטח בעלות הברית ובטווח הטילים הבליסטיים וטילי השיוט העוינים תוך שהמטוסים יועברו כל 24–48 שעות (מחזור מציאת המטרות של האויב).

האסטרטגיה הזאת נועדה דווקא למטוסי ה-F-35B בעלי טווח הטיסה הקצר ביותר מבין שלושת הסוגים. מערך ה-F-35B הזה ילווה בנקודות תדלוק וחימוש ניידות (M- Farbs) המאוכלסות במטוסי KC-130 ו-V-22 Osprey לצורך חידוש ותדלוק המטוסים. נקודות אלו יוכלו להתבסס על שדות תעופה קטנים, כבישים רב-נתיביים או בסיסים ראשיים פגומים. כמו כן יוקמו נקודות הפצה ותיקון בחופי הים.

בספטמבר 2018 נערכה תקיפה מבצעית ראשונה של מטוס F-35B, שהמריא מאוניית סער אמפיבית "אסקס", ותקף יעד של טליבאן באפגניסטן. באותו חודש התרסק לראשונה מטוס F-35B בתאונת אימונים. בעקבות כך, ב-15 באפריל 2019 נפרסו מטוסי קרב של חיל האוויר האמריקאי בבסיס חיל האוויר א-זפרה, באיחוד האמירויות הערביות. ב-27 באפריל 2019 שימשו לראשונה מטוסי F-35A בלחימה בתקיפה אווירית על רשת מנהרות של המדינה האסלאמית בצפון עיראק.

### שירות בחיל האוויר המלכותי ובצי המלכותי

ה-F-35 לייטנינג II נמצא בשירות חיל האוויר המלכותי וזרוע האוויר של הצי המלכותי, בשירות בריטי הוא מכונה בפשטות "לייטנינג" והוא יועד להחליף את מערך מטוסי הבריטיש אירוספייס הרייר II.

הטייסת המבצעית הראשונה לקלוט את הלייטנינג הייתה טייסת 617 שהוקמה מחדש באפריל 2018 ומוצבת דרך קבע בבסיס חיל האוויר המלכותי מרהאם. מספר חודשים אחריה הוקמה מחדש גם טייסת 207 על בסיס הלייטנינג, גם היא במרהאם. לצד שתי הטייסות המבצעיות, נקלטו מטוסי לייטנינג גם בטייסת הבחינה וההערכה 17 (מילואים) כבר ב-2013 כחלק ממהלך הקליטה של המטוס ליחידות המבצעיות. בדצמבר 2023 הוקמה מחדש טייסת אוויר ימית 809 שקלטה את הלייטנינג והפכה ליחידה המבצעית הראשונה של הצי המלכותי לעשות שימוש במטוס המתקדם.

בנובמבר 2021 התרסק מטוס F-35C שהמריא מנושאת המטוסים אה"מ קווין אליזבת (R08) בים התיכון.

## שירות בחיל האוויר הישראלי

 ערך מורחב – **F-35I אדיר**

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: לקצר את הליך הרכישה והקליטה, כי יש ערך מורחב בנושא.
### הליך הרכישה

סמל מערך ה"אדיר" בחיל האוויר הישראלי
טיסת הבכורה של ה-F-35I "אדיר" בחיל האוויר הישראלי, 13 בדצמבר 2016.
מטוס F-35I של טייסת 140 במטס יום העצמאות 2019
מטוסי F-35I של טייסת 116 "אריות הדרום", 2020.
תרגיל Enduring Lightning של מטוסי F-35 של חיל האוויר הישראלי (העליונים) וחיל האוויר האמריקאי (התחתונים), מרץ 2020
F-35I ("אדיר") בגרסה ייחודית לניסויי טיסה של המנ"ט נוחת בבסיס תל נוף, 2020
ישראל הוזמנה להשתתף בפרויקט פיתוח המטוס כחלק מתוכנית Joint Strike Fighter כבר בשנת 1999, אך ההחלטה על ההצטרפות נדחתה עקב העלות שלה (שותפה בדרג ראשון נדרשה להשקיע כשני מיליארד דולר בעלות הפיתוח). בפברואר 2003, חתם לבסוף ראש משלחת משרד הביטחון בניו-יורק עם משרד ההגנה האמריקני על מזכר הבנות לשיתוף ישראל בפרויקט. ביולי ישראל שילמה 20 מיליון דולר, תמורת קבלת מעמד זוטר של משקיפה. במקביל התקבלה הסכמה עקרונית למכירת המטוס לישראל במהלך הסלון האווירי בפריז ביוני 2003 בעת מפגש בין ראש מטה חיל האוויר תא"ל אליעזר שקדי ומנכ"ל לוקהיד מרטין. באותה עת דובר על מסירת המטוס לישראל החל מ-2012. בשלב זה עוד שווק המטוס כתחליף זול ולכן מספר המטוסים שביקש חיל האוויר לקנות היה גדול יחסית, כ-100, תמורת מחיר של 35 מיליון דולר ליחידה.

ביוני 2006 הודיע ראש להק ציוד תא"ל זאב שניר כי ישראל תרכוש כ-100 מטוסים במטרה להחליף את ה-F-16 הישנים (נץ). בשלב זה מחיר המטוס נאמד ב-50 מיליון דולר.

#### ההזמנה הראשונה

במאי 2008 פנתה ישראל רשמית לארצות הברית בבקשה לרכוש את המטוס. ובאוקטובר 2008 הסוכנות לשיתוף פעולה צבאי וביטחוני (DSCA), גוף של הפנטגון הממונה על מכירת נשק למדינות זרות, הכריז על אישור העסקה למכירת עד 75 מטוסים לישראל. ישראל הודיעה שברצונה לרכוש לפחות 25 מטוסי F-35, שמבוססים על הגרסה המיועדת לחיל האוויר האמריקני (F-35A), עם אופציה לרכוש 50 מטוסים נוספים, שחלקם עשויים להיות מבוססים על גרסת חיל הנחתים של המטוס.

בנובמבר 2012 סוכם עם לוקהיד מרטין לוח הזמנים לקליטת המטוסים החל מסוף 2016. גם רכש הגומלין סוכם והגיע לכ-1.75 מיליארד דולר עד סוף 2019. בפברואר 2015 נחתמה עסקת השלמה נוספת בהיקף של כשני מיליארד דולרים, הכוללת 14 מטוסים, תמורת 110 מיליון דולר למטוס.

המטוסים נקלטו בבסיס נבטים של חיל האוויר מסוף שנת 2016. סימונו של המטוס בתצורה הישראלית הוא **F-35I**, ושמו העברי "**אדיר**". שילוב מערכות ישראליות ייחודיות במטוס התאפשר, לאחר שמשרד ההגנה האמריקני הוסיף לתקציב הפיתוח 450 מיליון דולר לשיפור ציוד הלוחמה האלקטרונית, ובמסגרתו הותקנו גם המערכות הנדרשות מתוצרת ישראל, כך שמחיר כל מטוס הגיע לבסוף ל-120 מיליון דולר.

#### הזמנות המשך

ב-27 בנובמבר 2016 אישר הקבינט המדיני-ביטחוני רכש של 17 מטוסי F-35I נוספים, ובכך עלה סך מטוסי ה-F-35I שתרכוש ישראל ל-50. באוגוסט 2017 חתמה ישראל על העסקה ומשרד הביטחון הודיע, בעת חתימת העסקה, כי המחיר ליחידה בהזמנה זו היה פחות מ-100 מיליון דולר.

בפברואר 2021 אישרה הממשלה רכש של 25 מטוסים נוספים, על ידי מיחזור ההלוואה שניטלה ב-2015 מחוץ לתקציב המדינה עבור הרכש הקודם של המטוסים. שר האוצר ישראל כ"ץ גם התנגד למתווה המימון, ועתירה לבג"ץ בנושא נדחתה. למרות זאת, נכון לנובמבר 2022 העסקה טרם נחתמה.

ב-2 ביולי 2023 אישר שר הביטחון יואב גלנט את הזמנתה של טייסת F-35 שלישית, בעלות 3 מיליארד דולר מכספי הסיוע האמריקני בעסקה שתכלול גם רכש גומלין.

### שילוב רכיבים ישראלים במטוס

שלושה מרכיבים עיקריים מבדילים את התצורה הישראלית – מערכות C4ISTAR (מודיעין, תקשוב, קשר ופיקוד, שליטה ובקרה), חימוש ומערכות לוחמה אלקטרונית (ל"א). מערכות התקשורת והשו"ב מתבססים על מערכות ישראליות הפועלות בחיל האוויר והמטוס השתלב ברשת הצבאית עם הגעתו. במערכת הל"א חיל האוויר שילב במטוס מערכות ייחודיות, ויכולת עצמאית בתחום המאפשר לחיל לעדכן את המערכות באופן מיידי. בשונה ממטוסים אחרים, פיתוח התצורה הישראלית מתבצע במקביל לפיתוח הכללי של המטוס. בנוסף יכול המטוס לשאת ולשגר תחמושת ישראלית כגון טיל האוויר-אוויר פיתון 5 ופצצות מונחות.

מספר חברות ישראליות נבחרו לקחת חלק בפרויקט הבין-לאומי הכללי, בהן חברת אלביט מערכות שמייצרת את כוונת קסדת הטייס (שנבחרה כבר ב-1999) וצג מתקדם לתא הטייס, וחברת תדיראן קשר המספקת מגברי רדיו. בנוסף, במסגרת הסכם רכש גומלין עם ישראל, התעשייה האווירית מייצרת את הכנפיים לחלק מהמטוסים, חברת סאיקלון מוצרי תעופה מספקת תת-מערכות שונות, וחברת סימיגון מספקת תוכנת סימולציה למטוס.

ביוני 2023 בוצע ניסוי טיסה ראשון בישראל לנשיאת חימוש "ברד כבד" חיצוני (כלומר מחוץ לתא הפנימי לנשיאת חימוש). בניסוי זה נבחנה יכולת המטוס לנשיאת פצצה במשקל טון מסוג JDAM. ישראל היא המדינה הראשונה לאחר ארצות הברית שמבצעת ניסוי טיסה לשילוב חימוש במטוס. הניסוי הוכתר כהצלחה ומהווה הוכחת יכולת לביצוע ניסויי טיסה שיאפשרו בעתיד שילוב מגוון פצצות וחימושים במטוס האדיר.

### הליך הקליטה

שני המטוסים הראשונים הגיעו לישראל ב-12 בדצמבר 2016. למחרת, ערכו שני המטוסים את טיסת הבכורה בחיל האוויר הישראלי. הטייסת הראשונה שקלטה את ה-F-35I היא טייסת 140 ("טייסת נשר הזהב"). שלושה מטוסים נוספים נחתו בארץ ב-23 באפריל 2017 והצטרפו רשמית לטייסת החדשה. ביום העצמאות בשנת 2017 השתתפו מטוסי ה-F-35I לראשונה במטס חיל האוויר.

* מטוס F-35I מספר זנב 901 בטקס נחיתת המטוס בישראל.
* מטוס F-35I מספר 913 בדיר תת-קרקעי בבסיס נבטים.

ב-6 בדצמבר 2017 הוכרזו טייסת נשר הזהב ותשעת מטוסי ה-F-35I שברשותה כמבצעיים. ב-14 במרץ 2018 פורסם שה-F-35I רשם טבילת אש מבצעית, אך לא פורט מתי ומהי מהות הפעילות.

ב-16 בינואר 2020 נחנכה טייסת ה-F-35I השנייה, טייסת 116 "אריות הדרום".

ב-11 בנובמבר 2020 נקלטה במרכז ניסויי טיסה בבסיס תל נוף גרסה יחידה מסוגה בעולם לניסויי טיסה של ה-F-35.

ב-1 ביולי 2021, נפתחה טייסת 117 כטייסת הכשרה ואימון של מטוסי ה-F-35I.

### פעילות מבצעית

מטוס קרב F-35I "אדיר" בתרגיל אגרוף המחץ, 2023.
ב-22 במאי 2018 אמר מפקד חיל האוויר האלוף עמיקם נורקין ש”אנחנו מטיסים את ה-F-35 מעל לכל המזרח התיכון וזה נהיה חלק מהיכולת המבצעית שלנו. אנחנו היינו הראשונים לתקוף על ידי F-35. ביצענו משימות מבצעיות ותקפנו כבר בחזיתות שונות”. בכך אישר שחיל האוויר הישראלי ביצע את התקיפה המבצעית הראשונה של ה-F-35 בעולם.

ב-11 במאי 2021 השתתפו 8 מטוסי F-35I בתקיפת 150 מטרות טרור במערך הרקטי של חמאס, בהן 50–70 בורות שיגור בצפון רצועת עזה, כחלק ממבצע שומר החומות.

ב-6 במרץ 2022 הותר לפרסום שחיל האוויר הישראלי רשם את ההפלה הראשונה בעולם לזכות ה-F-35, כאשר מטוסי F-35I ישראליים הפילו זוג מל"טים איראניים שניסו להעביר מטען של אקדחים לרצועת עזה ב-15 במרץ 2021.

מטוסי F-35I השתתפו במבצע עלות השחר באוגוסט 2022, כולל בתקיפת הפתיחה נגד הג'יהאד האסלאמי הפלסטיני ברצועת עזה.

ה-F-35I "אדיר" השתתף גם במלחמת חרבות ברזל, שפרצה ב-7 באוקטובר 2023. ב-31 באוקטובר יירט מטוס "אדיר" מעל הים האדום טיל שיוט ארוך-טווח ששיגרו החות'ים לעבר אילת וזו הייתה הפלת בכורה עולמית של טיל באמצעות ה-F-35. מטוסי F-35I ביצעו את התקיפות בעומק לבנון, במעוזי חזבאללה בבעלבכ, שם הפציצו מתקנים אסטרטגיים ומתקנים של המערך האווירי של חזבאללה. בנוסף השתתפו מטוסי ה-F-35I בלחימה ברצועת עזה כאשר סיפקו סיוע אווירי ואש חיפוי לכוחות היבשה ולמסוקי הפינוי של יחידה 669. לפי מקורות זרים, מטוסי F-35I ביצעו את תקיפת הקונסוליה האיראנית בדמשק בה נהרג בסיכול ממוקד מוחמד רזא זאהדי, מפקד כוח קודס בסוריה ולבנון.

במהלך מלחמת חרבות ברזל, פותחה במרכז ניסויי הטיסה בחיל האוויר בשיתוף פעולה עם חברת לוקהיד מרטין ותוכנית ה-F-35 בפנטגון יכולת חדשה לנשיאת חימושים חיצוניים מסוג JDAM על כנפי המטוס בכדי להגביר את הספקי התקיפה. מטוס ה"אדיר" הישראלי הוא המטוס היחיד בעולם שביצע תקיפות מבצעיות עם תצורת חימוש חיצוני.

מטוסי F-35I אדיר של טייסת נשר הזהב בדרך לתקיפה באיראן במסגרת מבצע שאגת הארי (2026).
מטוסי F-35I "אדיר" ביצעו תקיפות רבות באיראן במסגרת מבצע עם כלביא שהחל ב-13 ביוני 2025. התקיפות כללו דיכוי הגנה אווירית, הפצצה אסטרטגית של מתקני תוכנית הגרעין האיראנית ומתקני ייצור טילים, סיכולים ממוקדים בצמרת הפיקוד הצבאי של המשטר האיראני ויירוט כלי טיס בלתי מאוישים. מטוסי ה-F-35I שודרגו כך שהם יכולים לבצע את הגיחות לאיראן ללא צורך בתדלוק אווירי וללא פגיעה בביצועים או בחמקנות.

ב-4 במרץ 2026, במסגרת מבצע שאגת הארי, הפיל ה-F-35 לראשונה מטוס קרב מאויש כאשר יירט מטוס יאקובלב יאק-130 בשמי טהרן. זוהי הפלת בכורה עולמית ל-F-35.

## משתמשים

מפעילי גרסאות לפי צבע: ירוק: F-35A, F-35B ו-F-35C, טורקיז: F-35A ו-F-35B, תכלת: רק F-35B, כחול: רק F-35A, ורוד: F-35I, כתום: מדינות שהגישו הזמנה.
### מטוס F-35A

* ארצות הברית חיל האוויר של ארצות הברית – 417 מטוסים נמסרו לחיל, מתוך 1,453 מטוסי F-35A הוזמנו.
* אוסטרליה חיל האוויר המלכותי האוסטרלי – 72 מטוסים בצי, כאשר בדצמבר 2024 הגיעו המטוסים האחרונים מתוך כל ההזמנה של חיל האוויר האוסטרלי. בדצמבר 2020 צי מטוסי ה-F-35 של חיל האוויר המלכותי האוסטרלי הוכרז כמבצעי.
* איטליה חיל האוויר האיטלקי – 24 מטוסים כבר מבצעיים. ישנה לאיטלקים אפשרות להזמין מספר מטוסים שיעלה את כמות מטוסי ה-F-35A שלהם ל-60 מטוסים.
* דנמרק חיל האוויר המלכותי הדני – 17 מטוסים מבצעיים, מתוך הזמנה של 43 מטוסים.
* הולנד חיל האוויר המלכותי ההולנדי – 48 מטוסים מבצעיים, מתוך הזמנה כוללת של 58 מטוסים מסוג זה לחיל.
* יפן כוח ההגנה העצמית האווירי של יפן – על פי פרסומי החברה, הזמינה יפן 105 מטוסים מדגם זה, כש-38 מטוסים מתוכם מתוכננים לייצור על ידי מיצובישי. באפריל 2019 התרסק מטוס F-35 של יפן באוקיינוס השקט במהלך אימון. 42 מטוסים בשירות מבצעי נכון לאפריל 2025.
* נורווגיה חיל האוויר המלכותי הנורווגי – 52 מטוסים מבצעיים, מה שהפך את נורווגיה למדינה הראשונה שקיבלה את כל צי מטוסי ה-F35 שהזמינה.
* קוריאה הדרומית חיל האוויר של הרפובליקה של קוריאה – 40 מטוסים נמסרו נכון לינואר 2022. סך הכל קוריאה הדרומית מתכננת לקלוט כ-60 מטוסי F-35A.
* בלגיה חיל האוויר הבלגי – הזמנה מתוכננת של 34 מטוסים. 12 מטוסים נמסרו באופן רשמי.
* פולין חיל האוויר הפולני – 32 מטוסים הוזמנו.
* קנדה חיל האוויר המלכותי הקנדי – הייתה במקור שותפה בדרגה שלישית בפרויקט, אך ביטלה את השתתפותה ב-2012 עקב העלות הגבוהה למטוס. במרץ 2022 הודיעה שתזמין 88 מטוסים.
* שווייץ חיל האוויר השווייצרי – בספטמבר 2022 פורסם שממשלת שווייץ חתמה על חוזה לקניית 36 מטוסי F-35 שיסופקו בשנים 2027–2030.
* גרמניה חיל האוויר הגרמני – בדצמבר 2022 פורסם שממשלת גרמניה חתמה על חוזה לרכישת 35 מטוסי F-35.
* פינלנד חיל האוויר הפיני – החל לקבל את מטוסי ה־F-35 מתוך הזמנה של 64 מטוסים שיחליפו את מטוסי F-18.

משתמשים פוטנציאליים:

* איחוד האמירויות הערביות חיל האוויר של איחוד האמירויות הערביות – ארצות הברית אישרה למכור לו 50 מטוסים. אך בדצמבר 2021 איחוד האמירויות הודיעה על השעיית העסקה.
* טורקיה חיל האוויר הטורקי – 4 מטוסים נבנו אך טרם נמסרו לטורקים, מתוך הזמנה של כ-30 מטוסים, כשהייתה לטורקים אופציה להזמין סך כולל של 120 מטוסי F-35A. עם זאת, בעקבות ההקצנה של ארדואן ורכישת מערכת ההגנה אווירית S-400 מרוסיה, ארצות הברית השעתה את העסקה עם טורקיה ופתחה בהליכים לסלק את טורקיה מתוכנית ה-F-35, דבר שהושלם באמצע 2020. המטוסים שיועדו לטורקיה עברו הסבה ונמסרו לחיל האוויר האמריקני.

### מטוס F-35B

* איטליה איטליה:
	+ חיל האוויר האיטלקי הזמין 15 מטוסים.
	+ חיל הים האיטלקי – 15 מטוסים מתוכננים שיהיו בחיל, שמהם 3 מטוסים נמסרו לחיל.
* הממלכה המאוחדת בריטניה: בחיל האוויר המלכותי וחיל הים המלכותי נקלטו 27 מטוסי F-35B, כש-23 מתוכם נמצאים בבריטניה, ו-3 נמצאים בארצות הברית לבחינות ואימונים, עם עוד 42 מטוסי לחימה ומטוסי אימון שאמורים להגיע ב-2023. סך הכל, בריטניה מתכננת להצטייד ב-138 מטוסי F-35B. עם זאת מטוס אחד התרסק בים התיכון והטייס יצא ללא פגע.
* ארצות הברית ארצות הברית: חיל הנחתים של ארצות הברית (המארינס) – 112 בשירות פעיל, מתוך 353 מטוסי F-35B מתוכננים להיקלט במארינס.
* קוריאה הדרומית הצי של הרפובליקה של קוריאה – 12 מטוסים מתוכננים.

### מטוס F-35C

* ארצות הברית ארצות הברית:
	+ חיל הנחתים של ארצות הברית – 67 מטוסי F-35C מתוכננים להיקלט במארינס.
	+ חיל הים של ארצות הברית – 118 בשירות פעיל, מתוך 273 מטוסי F-35C מתוכננים להיקלט בחיל הים של ארצות הברית.

### מטוס F-35I

* ישראל חיל האוויר הישראלי – חיל האוויר הישראלי הזמין דגם מיוחד של מטוס ה-F-35, מטוס ה-F-35I, שבו הוכנסו מערכות ישראליות ייחודיות, בהן תקשוב, C4ISTAR ולוחמה אלקטרונית. עד כה סופקו לישראל 46 מטוסים מסוג F-35I (מתוכם, 45 מטוסי קרב ועוד מטוס ניסוי אחד), כשהוזמנו בסך הכל 75 מטוסי F-35I. ראו עוד בשירות בחיל האוויר הישראלי. מטוסי ה-F-35I משרתים בטייסות הבאות:
	+ טייסת 140 "נשר הזהב"
	+ טייסת 116 "אריות הדרום"
	+ טייסת 117 "טייסת הסילון הראשונה"
	+ מרכז ניסויי טיסה – מטוס ניסוי אחד שפותח בהתאם לצרכים הייחודיים של חיל-האוויר הישראלי עם יכולות איסוף אותות ומידע באמצעות ציוד ייעודי.

## מפרט טכני F-35A

איור של F-35A
מטס של F-35A במבנה טיסה
פרופיל של F-35A בתעופה
שני מטוסי F-35I, מספר 901 ומספר 902, בדרכם לישראל כדי להימסר לחיל האוויר הישראלי.
מטוס F-35I במטס יום העצמאות 2019
### מאפיינים כלליים

* **צוות:** טייס אחד.
* **אורך:** 15.67 מטר (50.5 רגל)
* **מוטת כנפיים:** 10.7 מטר (35 רגל)
* **גובה:** 4.33 מטר (14.2 רגל)
* **שטח כנף:** 42.7 מטר רבוע (460 רגל רבוע)
* **משקל ריק:** 13,199 ק"ג (29,098 ליברה)
* **משקל מלא:** 22,470 ק"ג (49,540 ליברה)
* **משקל המראה מרבי:** 31,800 ק"ג (70,000 ליברה)
* **מנוע:** מנוע טורבו-מניפה מדגם פראט אנד ויטני F135
* **דחף יבש:** 125 קילוניוטון (28,000 ליברה-כוח)
* **דחף עם מבער אחורי:** 191 קילוניוטון (43,000 ליברה-כוח)
* **קיבולת דלק פנימית:** 8,382 ק"ג (18,498 ליברה)

### ביצועים

* **מהירות מרבית:** 1.6 מאך (1,930 קמ"ש, 1,200 מייל לשעה)
* **טווח פעולה קרבי עם דלק פנימי:** 2,220 ק"מ (כ-1,200 מייל ימי)
* **רדיוס פעולה קרבי:** 1,158 ק"מ (625 מייל ימי) למשימת תקיפה ו-1,407 ק"מ (760 מייל ימי) למשימת עליונות אווירית
* **עומס כנף:** 526 ק"ג למטר רבוע (107.7 ליברות לרגל רבוע), 745 ק"ג למטר רבוע כאשר טעון במשקל מרבי
* **יחס דחף למשקל:**
	+ עם מכל דלק מלא: 0.87
	+ עם חצי מכל דלק מלא: 1.07
* **תאוצת g מרבית:** g ‏9

### חימוש

* **תותח:** 1 × תותח אוטומטי גאטלינג בקליבר 25 מ"מ, מדגם GAU-22/A חמוש ב-180 פגזים
* **נקודות נשיאה לחימוש:** 6 כנות חיצוניות על הכנפיים עם יכולת נשיאה של 6,800 ק"ג ושני תאים פנימיים עם יכולת נשיאה של 1,360 ק"ג, סך הכל ה-F-35A יכול לשאת חימוש במשקל 8,100 ק"ג (כ-8 טונות).
* **טילים:**
	+ טילי אוויר-אוויר:
		- AIM-120 אמראם
		- AIM-9X סיידווינדר
		- IRIS-T
		- MBDA מטאור (תלוי במימון הפיתוח)
		- פיתון 5 (בדגם F-35I של חיל האוויר הישראלי)
	+ טילי אוויר-קרקע:
		- AGM-88 הארם G
		- AGM-158
		- ברימסטון MBDA SPEAR 2 ו-MBDA SPEAR 3
		- טיל אוויר-קרקע משותף (טאק"ם) JAGM (בפיתוח)
	+ טילי אוויר-ים:
		- טיל תקיפה משותף JSM
		- טיל LRASM – טיל Long Range Anti-Ship Missile
* **פצצות:**
	+ פצצת שימוש כללי סימן 82, סימן 83 וסימן 84
	+ פצצת מצרר מדגם Mk.20 Rockeye II
	+ WCMD – מפזר חימוש מתקן רוח
	+ פצצת Paveway מונחית-לייזר
	+ פצצת SDB (פצצות בקוטר קטן) מדגם GBU-39
	+ פצצות JDAM
	+ AGM-154 JSOW (פצצה דואה מסוג Joint Standoff Weapon)
	+ פצצה גרעינית מדגם B61 מוד 12
	+ ה-F-35I אדיר יכול לשאת גם פצצות תוצרת ישראל.

### אוויוניקה

* מכ"ם AESA מדגם AN/APG-81 תוצרת נורת'רופ גרומן Northrop Grumman Electronic Systems
* מערכת כוונות ובקרת ירי מדגם AAQ-40 E/O תוצרת לוקהיד מרטין
* מערכת אזהרה מפני טילים AN/AAQ-37 Distributed Aperture System מתוצרת נורת'רופ גרומן
* מערכת לוחמה אלקטרונית AN/ASQ-239 ברקודה תוצרת BAE Systems
* מערכות תקשוב CNI מדגם AN/ASQ-242 תוצרת נורת'רופ גרומן שכוללת:
	+ מערכת תקשורת נתונים Harris Corporation Multifunction Advanced Data Link
	+ מערכת שיתוף מידע מדגם Link 16
	+ SINCGARS – מערכת רדיו רשתית קרבית
	+ מערכת זיהוי עמית-טורף
	+ מערכת HAVE QUICK להצפנת והגנת קשר רדיו
	+ רדיו בתדרי AM,‏ VHF,‏ UHF AM ו-UHF FM
	+ רדיו הישרדות GUARD
	+ מד-גובה מבוסס מכ"ם
	+ מערכת נחיתה מבוססת מכשירים
	+ מערכת ניווט אווירית טקטית (TACAN)
	+ מערכת נחיתה ממוחשבת JPALS
	+ מערכת תקשוב ושיתוף מידע של הכוחות המזוינים של ארצות הברית TADIL-J
* בדגם F-35I אדיר ישנן מערכות אוויוניקה, תקשוב ולוחמה אלקטרונית ישראליות נוספות הייחודיות לחיל האוויר הישראלי

## גלריה

* המטוס הראשון שנמסר לחיל האוויר האמריקני, 2011
* F-35B בניסוי נחיתה אנכית על נושאת מסוקים, 2011
* F-35B בניסוי המראה קצרה מנושאת מסוקים, 2011
* F-35C בניסוי המראת מעוט, 2011
* F-35A בטקס ההשקה, 2006
* דגם של תא הטייס
* קסדת טייס
* איור מערכות F-35B
* איור מערכות F-35B
* F-35B – סרטון
* מנוע F-35B
* טיסת הבכורה של ה-F-35I אדיר בחיל האוויר הישראלי, בליווי F-16I סופה

## קישורים חיצוניים

 מדיה וקבצים בנושא **לוקהיד מרטין F-35 לייטנינג II** בוויקישיתוף
 מדיה וקבצים בנושא **F-35I אדיר בחיל האוויר הישראלי** בוויקישיתוף

* לוקהיד מרטין F-35 לייטנינג II, ברשת החברתית פייסבוק

### כללי

* אתר האינטרנט הרשמי של לוקהיד מרטין F-35 לייטנינג II (באנגלית)
* לוקהיד מרטין F-35 לייטנינג II, ברשת החברתית פייסבוק
* תמונות של ה-F-35 לייטנינג II (כולל ה-F-35I), פליקר

כתבות מהתקשורת
* יואב לימור, הטייס האחרון, באתר ynet, 16 בספטמבר 2007
* גור ליש, ‏מטוס ה-F-35 – לשם מה?, **עדכן אסטרטגי**, כרך 13, גיליון 4, ינואר 2011
* פול מ. בארט, טעות של שני עשורים וטריליון דולר? מטוס הקרב שמפלג את צבא ארה"ב, באתר הארץ, 31 ביולי 2017
* דניאל אדלסון, "תקלות בחמקנות, כשלים בתותח": דוח מסווג וביקורתי על המטוס היקר בעולם, באתר ynet, 25 בנובמבר 2024

פיתוח
* אנשיל פפר, נחיתת החירום של תעשיית המטוסים האמריקאית, באתר הארץ, 23 בפברואר 2013
* שי לוי, נשק לבזבוז המוני, באתר מאקו, 13 במרץ 2013
* כשלי ה-F-35: "החמקן אינו חמקן", באתר ynet, 7 במאי 2014
* ניצן סדן, האייפון של מטוסי הקרב: למה טייסי ה-F35 מאוהבים בו?, באתר כלכליסט, 26 במרץ 2021
* Is The F-35 Worth $115 Million?, סרטון בערוץ "Real Engineering", באתר יוטיוב (אורך: 23:49), 12 באוקטובר 2019
* New F-35 Shocked Russians: The Only Fighter Jet To Beat SU-57, סרטון בערוץ "Wild Iron", באתר יוטיוב, 15 ביולי 2022
* ה-F-35 ה-1,000 נמסר: מהפכת מטוסי הקרב החמקנים של לוקהיד מרטין, באתר "IsraelDefense‏"

### בחיל האוויר הישראלי

ההחלטה על רכישת ה-F-35I
* יעל בר, ‏ריאיון עם מפקד חיל-האוויר האלוף עידו נחושתן על יכולותיו של המטוס החדש, באתר חיל האוויר הישראלי
* אמיר בוחבוט, ישראל ביקשה לרכוש מארה"ב 25 מטוסי \'חמקן\', באתר nrg‏, 22 במאי 2008
* סיון גזית, ‏דור חמישי בישראל, באתר חיל האוויר הישראלי
* שוקי שדה, הצעצוע הבא של חיה"א: מטוסי החמקן F-35 שיעלו 15 מיליארד ד', באתר TheMarker‏, 24 בספטמבר 2009

מסירת ה-F-35I לחיל האוויר הישראלי
* רוני וינקלר וזוהר בונה, ‏מטוס ה"אדיר" הישראלי הראשון נחשף, באתר חיל האוויר הישראלי, 22 ביוני 2016
* טיסת בכורה לחמקן הישראלי הראשון, ערוץ היוטיוב של רשות השידור, 31 ביולי 2016
* אמיר בוחבוט‏, האנשים שיוצרים מפלצת: צפו בביקור בטייסת ובמפעל הישראלי של ה-35-F, באתר וואלה, 1 בדצמבר 2016
* ה"אדיר" המריא לטיסה ראשונה בשמי הארץ, אתר חיל האוויר הישראלי, 13 בדצמבר 2016
* IAF Pilots Fly F-35 Over Israel For the First Time, בערוץ היוטיוב הרשמי של צה"ל
* "Adir" F-35I Land in Israel בפליקר של חיל האוויר הישראלי

קליטת ה-F-35I בחיל האוויר הישראלי ובניין הכוח
* The Israeli F-35s (אורכב 07.03.2017 בארכיון Wayback Machine) באתר תוכנית Joint Strike Fighter של הכוחות המזוינים של ארצות הברית
* שת"פ מיוחד: "אדיר" ו"סופה" טסים ביחד, אתר חיל האוויר הישראלי, 2 במרץ 2017
* Israeli F-35i demonstrates very low maneuvers over Tel Aviv Beach at 2019 Independence Day Airshow ביוטיוב, מאי 2019
* אלכס פישמן, "המטוס משוחח איתך ומציע פתרונות. לפעמים אתה מתווכח איתו. בסוף אין תחליף לשכל האנושי", באתר ידיעות אחרונות, 24 באפריל 2020
* Top 5 Amazing F-35 Fighter Jet Facts, סרטון בערוץ "WatchMojo.com", באתר יוטיוב (אורך: 5:52), 11 באוגוסט 2016
* The best Fighter aircraft in the world - Israeli F-35 Demonstrates impressive performance, סרטון בערוץ "ZivSo", באתר יוטיוב (אורך: 2:59)
* Israeli Adir F35 Aerial Demonstration Debut at 2019 IAF Flight Academy course #178 graduation, סרטון בערוץ "ZivSo", באתר יוטיוב (אורך: 3:12)
* לראשונה - פריסה של מערך ה'אדיר' מחוץ לגבולות ישראל, באתר צה"ל, 6 ביוני 2021
* ניר דבורי, עמוק יותר, רחוק יותר: המטוס שהקפיץ את חיל האוויר הישראלי לגבהים חדשים, באתר מאקו, 30 ביוני 2021

פעילות מבצעית
* מח"א בכנס מפקדי חילות אוויר הבינלאומי בישראל: "אנחנו הראשונים בעולם שביצעו תקיפה מבצעית עם ה-F-35", באתר צה"ל, 22 במאי 2018
* Everything We Know (And Don’t Know) About Israel Launching World’s First Air Strikes Using The F-35 Stealth Aircraft, אתר The Aviationist,‏ 22 במאי 2018
* אודם כץ, כך יירט צה"ל את המל"טים האיראניים בדרכם לישראל, באתר צה"ל, 7 במרץ 2022
* מהבילוי של שישי לתקיפה שהחלה את המבצע: טייסי ה-F-35 מדברים, סרטון בערוץ "כאן | חדשות - תאגיד השידור הישראלי", באתר יוטיוב (אורך: 03:51), 18 באוגוסט 2022
* יואב זיתון, טייסי ה-F-35 שתקפו מצפון לביירות, וחתומים על היסטוריה עולמית: "התרגשתי בקוקפיט", באתר ynet, 17 במרץ 2024
* השיפורים הישראליים למטוס הקרב המתקדם בעולם - שהפכו אותו לעוד יותר טוב, באתר ynet, 28 בנובמבר 2025

## הערות שוליים